.
.
الواحد فرد مايقبل التقسيم
بس اني انقسم وبدونك اتعدد
اتقسم بدونك ونجمع ويااك
لان كلي ويه كلك بيك يتوحد
جنت جاهل وجيك اتشرد من الناس
هسه اتعلمت من نفسي اتشرد
عشكتك ذره ذره وصرت اغار عليك
اذا محد يبوسك اذبح المحد
ولك لاتنطرح يم ناس تعبانبن
مو طولك حصاد اشلون تتمدد
وشعرك ليله ظلمه اتوحشت عل ريح
كلما هب عليها اتلفلفه باسود
وجبينك ايد موسى المعجزه البيضااء
مو حقه الكفر من شافك اتعبد
وفراشة نور اذنك والزلف خطاف
مره ايحط عليها ومره يتبعد
وجفنينك سمه ومجفي عله رمشك ليل
اذا ترمش يظل فرقد يطك فرقد
يلعينك بحيره بكل هدووء الليل
ودموعك نوارس لو مشت علخد
وعله خدودك صور منقوشه من بوساات
اباوع بصور مابايسك احد
وشفتينك شمس من تبتسم نصين
يكطعها البرق وبنصها يجمد
وحنجك صدر بجعه انصاغت من النور
اذا ماتت شمس من نوره تتولد
ومثل زمزم ركبتك نص ذهب نص جاام
وعين الماي هاي العصدر تركد
ونام أباب صدرك وذنب وانخاك
كبتين الذهب ماتشفع لأحد
يبو ايد الثلج لاتطلع بتموز
مو خاف الثلج خاف الخلك تبرد
واذا لا مو ثلج كل هلبياض منين
معقوله العظم فوك الجلد يصعد
يل جتفك مناره بيا شرع يا دين
اموت من العطش وكبالك اتشهد
وحدر جتفك فرات ودجله ملتقيات
وشفت شط العرب جوه الجتف ممتد
وباوع عل بطن مو ركبت الدلفين
لان عين الحياة بفرضتك تركد
يبو ساك الكطن ليش افتحتلك باب
مو خاف الكطن بالعين يتفرهد
خطواتك حضاره وخصرك التاريخ
اذا تمشي العرب فوك الفرس تصعد
وعلي كل ماتمر يجبرني حسن البيك
اوصفنك لجن من وصفك اتردد
لذالك ماوصفتك وعتذر يهواي
وصفت الخيال المنك اتولد
.
(نائل المظفر..اعتذر علأطاله بس قصيده تستحق)